ලබන වසරේ ජනවාරි 13 සිට 15 දක්වා දිනවලදී අති උතුම් ෆැන්සිස් ශුද්ධෝත්තම පාප් වහන්සේ ශ්‍රී ලංකාවේ නිරතවීමට නියමිත රාජ්‍ය සංචාරය සඳහා අවශ්‍ය කටයුතු සම්පාදනය පිළිබඳ අන්තර් ඇමැති කාර්ය සාධන බළකායේ පළමු රැස්වීම ඉකුත්දා (24) පස්වරුවේ විදේශ කටයුතු අමාත්‍යාංශයේදී පැවැත්විණි.විදේශ කටයුතු ඇමැති මහාචාර්ය ජී. එල්. පීරිස් මහතා විසින් මෙහිදී මේ සාකච්ඡාව සඳහා පැමිණි අති උතුම් අගරදගුරු මැල්කම් කාදිනල් රංජිත් හිමිපාණන්, අපෝස්තලික තානාපති න්ගුයෙන් වැන් ටොට් උතුමාණන්, හලාවත රදගුරු වැලන්ස් මෙන්ඩිස් හිමිපාණන්, ගාලු රදගුරු රේමන්ඩ් වික්‍රමසිංහ රදගුරු හිමිපාණන්, රාජ්‍ය ආරක්ෂක හා නාගරික සංවර්ධන අමාත්‍යාංශයේ ලේකම් ගෝඨාභය රාජපක්ෂ මහතා, නීතිය හා සාමය පිළිබඳ අමාත්‍යාංශයේ ලේකම් මේජර් ජනරාල් නන්ද මල්ලවාරච්චි මහතා, ජන සන්නිවේදන අමාත්‍යාංශයේ ලේකම් ආචාර්ය චරිත හේරත් මහතා, ආරක්ෂක ප්‍රධානී ජගත් ජයසූරිය, යුද හමුදාපති ආර්. එම්. ඩී. රත්නායක, නාවික හමුදාපති ජයන්ත කොළඹගේ, ගුවන් හමුදාපති කේ. ඒ. ගුණතිලක, පොලිස්පති එන්. කේ. ඉලංගකෝන්, රාජ්‍ය පරිපාලන හා ස්වදේශ කටයුතු අමාත්‍යාංශය, මහාමාර්ග අමාත්‍යාංශය, ගුවන් තොටුපළ හා ගුවන් සේවා (පුද්ගලික) සමාගම, ශ්‍රී ලංකන් එයාර්ලයින්ස්, සිවිල් ගුවන් සේවා අධිකාරිය, ආගමන විගමන දෙපාර්තමේන්තුව සහ කොළඹ මහ නගර සභාව යන ආයතන ඇතුළුව වෙනත් පාර්ශ්වකාර ආයතනයන්හි නියෝජිතයන් පිළිගන්නා ලදී.රැස්වීමේදී අති උතුම් ශුද්ධෝත්තම පාප් වහන්සේගේ රාජ්‍ය සංචාරය සම්බන්ධයෙන් සූදානම් කළයුතු සියලුම වැඩ කටයුතු පිළිබඳව පූර්ණ වශයෙන් සාකච්ඡා කරන ලද අතර, ඉදිරි සතියේදී ශ්‍රී ලංකාවට වතිකානුවෙන් පැමිණීමට නියමිත වතිකානු ඉහළ පෙළේ කණ්ඩායමක් සමග තවදුරටත් මේ පිළිබඳව සාකච්ඡාවක් පැවැත්වීමට එකඟතාවය පළකරන ලදී.